FÆLLES HOLDNING (EF) Nr. 31/95 fastlagt af Rådet den 30. november 1995 med henblik på vedtagelse af Europa-Parlamentet og Rådets afgørelse om tilpasning af afgørelse nr. 1110/94/EF om fjerde rammeprogram for Det Europæiske Fællesskabs indsats inden for forskning, teknologisk udvikling og demonstrationsaktioner (1994-1998) som følge af Republikken Østrigs, Republikken Finlands og Kongeriget Sveriges tiltrædelse af Den Europæiske Union (95/C 353/03)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 I, stk. 1 og 2,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 B (3),

og ud fra følgende betragtninger:

Ved afgørelse nr. 1110/94/EF (4) vedtog Europa-Parlamentet og Rådet et fjerde rammeprogram for 1994-1998; ifølge artikel 1, stk. 3, i denne afgørelse udgør det samlede maksimumsbeløb for Fællesskabets finansielle deltagelse i det fjerde rammeprogram 11 046 mio. ECU, og heraf udgør det vejledende beløb for tidsrummet 1994-1996 5 472 mio. ECU og det vejledende beløb for tidsrummet 1997-1998 5 574 mio. ECU;

i henhold til traktatens artikel 130 I, stk. 2, tilpasses eller udbygges rammeprogrammet på baggrund af udviklingen; Republikken Østrigs, Republikken Finlands og Kongeriget Sveriges tiltrædelse af Den Europæiske Union nødvendiggør en finansiel tilpasning på grund af den heraf følgende forhøjelse både af Fællesskabets indtægter og udgifter til forskning og udvikling;

i medfør af aftalen om Det Europæiske Økonomiske Samarbejdsområde har disse tre stater allerede deltaget i Fællesskabets indsats inden for forskning, teknologisk udvikling og demonstration og i den forbindelse ydet et finansielt bidrag til De Europæiske Fællesskabers almindelige budget, der blev opført som »yderligere bevillinger« til forventede udgifter til forsknings- og udviklingsaktioner;

i denne afgørelse foretages kun den tilpasning af de finansielle beløb, der er blevet nødvendig som følge af Østrigs, Finlands og Sveriges tiltrædelse, og der ændres ikke ved de tekniske og videnskabelige mål, prioriteterne og aktionerne inden for de forskellige områder, udvælgelseskriterierne og de øvrige bestemmelser i fjerde rammeprogram;

rammeprogrammets samlede maksimumsbeløb bør følgelig forhøjes og de yderligere midler fordeles lineært mellem de fire aktioner; det lineære princip bør i overensstemmelse med traktatens artikel 130 I, stk. 3, også gælde for gennemførelsen af alle aktioner under rammeprogrammet;

afgørelse nr. 1110/94/EF om det fjerde rammeprogram og Rådets afgørelse 94/268/Euratom af 26. april 1994 om et rammeprogram for Det Europæiske Atomenergifællesskabs indsats inden for forskning og uddannelse (1994-1998) (5) blev vedtaget samtidigt og for samme periode; det samme bør derfor være tilfældet for afgørelserne om tilpasning af de to rammeprogrammer -TRUFFET FØLGENDE AFGØRELSE:

Eneste artikel

I afgørelse nr. 1110/94/EF foretages følgende ændringer:

- I artikel 1, stk. 3, ændres følgende beløb:

»11 046« til »11 764«

»5 472« til »5 449«

»5 574« til »6 315« og

»11 641« til »12 359«.

- Bilag I erstattes med teksten i bilaget til nærværende afgørelse.

Udfærdiget i . . ., den . . .

På Europa-Parlamentets vegne

Formand

På Rådets vegne

Formand

(1) EFT nr. C 142 af 8. 6. 1995, s. 16.

(2) EFT nr. C 256 af 2. 10. 1995, s. 12.

(3) Europa-Parlamentets udtalelse af 12. juli 1995 (endnu ikke offentliggjort i Tidende), Rådets fælles holdning af . . . (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(4) EFT nr. L 126 af 18. 5. 1994, s. 1.

(5) EFT nr. L 115 af 6. 5. 1994, s. 31.

BILAG

»BILAG I

>TABELPOSITION>

>TABELPOSITION>

«

RÅDETS BEGRUNDELSE

I. INDLEDNING

Kommissionen forelagde den 26. april 1995 et forslag til afgørelse om tilpasning af afgørelse nr. 1110/94/EF om fjerde FTU-rammeprogram som følge af Østrigs, Finlands og Sveriges tiltrædelse af Den Europæiske Union (1).

Da ovennævnte forslag bygger på artikel 189 B i EF-traktaten, skal den fælles beslutningsprocedure anvendes.

Europa-Parlamentet afgav udtalelse om forslaget den 12. juli 1995.

Det Økonomiske og Sociale Udvalg afgav udtalelse den 5. juli 1995.

II. RÅDETS FÆLLES HOLDNING

Rådet fastlagde den 30. november 1995 (2) sin fælles holdning vedrørende forslaget til afgørelse om tilpasning af afgørelse nr. 1110/94/EF.

Ved fastlæggelsen af den fælles holdning tog Rådet følgende i betragtning:

a) behovet for at sikre kontinuiteten i Fællesskabets forskningsindsats og for at opretholde den samlede FTU-indsats i hele Fællesskabet. Der er her fuldt ud taget hensyn til de supplerende krav, der følger af udvidelsen af Den Europæiske Union, samt til de bidrag til Fællesskabets forskningsprogrammer, som de tre nye medlemsstater allerede har betalt som medlemmer af EØS

b) behovet for at forblive inden for rammerne af de nuværende finansielle overslag (udgiftsområde 3, »Interne politikker«), som blev tilpasset under den tresidede budgetdrøftelse den 29. november 1994 som følge af de tre nye medlemsstaters tiltrædelse af Den Europæiske Union

c) behovet for at overholde den prioritering, som Europa-Parlamentet og Rådet foretog, da de vedtog fjerde FTU-rammeprogram, og derved begrænse denne tilpasning til de rent tekniske tilpasninger, som er nødvendige på grund af Den Europæiske Unions udvidelse.

I del A redegøres der for Rådets holdning til Kommissionens forslag og i del B for Rådets reaktion på Europa-Parlamentets ændringsforslag.

A. DE VIGTIGSTE ASPEKTER VED DEN FORESLÅEDE TILPASNING AF FJERDE RAMMEPROGRAM

1. Det samlede beløb

På baggrund af ovenstående betragtninger besluttede Rådet at forhøje det samlede beløb til rammeprogrammet med 6,5 %, hvilket svarer til en forhøjelse på 6,87 % til forskningsaktiviteterne og en gennemsnitlig forhøjelse på højst 4 % til de tilsvarende omkostninger til personale og administrative udgifter. Dette svarer til en samlet forhøjelse på 718 mio. ECU (3).

Rådet minder om, at tallet 6,87 % svarer nøjagtigt til de tre nye medlemsstaters bidrag til forskningsrammeprogrammerne i 1994. Den fælles holdning sikrer derfor kontinuiteten i den samlede FTU-indsats i den udvidede Union samtidig med, at den tager hensyn til den nuværende samlede budgetsituation.

2. Personale og administrative omkostninger

De forskellige tal (6,87 %) for forskningsaktiviteterne og (gennemsnitligt højst 4 %) for udgifterne til personale og administrative omkostninger afspejler det tilsagn, Kommissionen gav på samlingen den 9. juni 1995 i Rådet (forskning) for at imødekomme Rådets ønske om en prioritering af de egentlige forskningsaktiviteter, når de øgede finansielle midler fordeles. Ved den lejlighed påtog kommissionsmedlem Edith Cresson sig at sikre en fortsat effektiv forvaltning af EF's FTU-aktiviteter og at holde enhver forøgelse til personale og administrative omkostninger betydeligt under 7 %.

3. Lineært princip

Af hensyn til overholdelsen af de prioriteter og videnskabelige mål, som er sat ved afgørelsen om det fjerde rammeprogram og i overensstemmelse med Kommissionens og Europa-Parlamentets holdninger, fandt Rådet, at tilpasningen bør foretages strengt lineært. Ifølge afgørelsens fjerde og femte betragtning skal de supplerende beløb fordeles lineært på rammeprogrammets fire aktiviteter, og dette princip bør også anvendes ved gennemførelsen af alle rammeprogrammets aktiviteter (dvs. i særprogrammerne).

B. EUROPA-PARLAMENTETS ÆNDRINGSFORSLAG

Europa-Parlamentet vedtog den 12. juli 1995 to ændringsforslag til Kommissionens forslag.

Disse ændringer vedrører:

- en forhøjelse på 7 % ligeledes af det reservebeløb på 595 mio. ECU, der er forudset som et muligt supplerende beløb til rammeprogrammet for 1996 (artikel 1, stk. 3, i afgørelse nr. 1110/94/EF) (4)

- en lille ændring i opdelingen mellem rammeprogrammets to perioder (1994-1996 og 1997-1998), hvilket i højere grad svarer til det foreløbige budgetforslag for 1996.

Rådet har accepteret sidstnævnte ændringsforslag fra Europa-Parlamentet og har ændret opdelingen mellem de to perioder i rammeprogrammet tilsvarende (5).Rådet har besluttet ikke at acceptere førstnævnte ændringsforslag fra Europa-Parlamentet, der vedrører en forhøjelse på 7 % af det mulige supplerende beløb for 1996. Her har Rådet fulgt Kommissionens begrundelse i det oprindelige forslag og finder, at spørgsmålet om et muligt supplerende beløb er et særskilt spørgsmål, som skal behandles på et senere tidspunkt på grundlag af et særskilt forslag fra Kommissionen.

Rådet og Kommissionen har med henblik herpå afgivet følgende erklæring til Rådets protokol:

»Rådet og Kommissionen erklærer, at denne tilpasning af fjerde FTU-rammeprogram ikke på nogen måde foregriber den revision af det samlede maksimumsbeløb med mulighed for at forhøje det, som Europa-Parlamentet og Rådet i henhold til artikel 1, stk. 3, i afgørelse nr. 1110/94/EF skal foretage senest den 30. juni 1996 på grundlag af et forslag fra Kommissionen.«

Efter Rådets opfattelse afspejler denne erklæring også Europa-Parlamentets ønske om en drøftelse i rette tid af spørgsmålet om det supplerende beløb og foreslår derfor, at Europa-Parlamentet eventuelt tilslutter sig denne erklæring.

(1) Samme dag forelagde Kommissionen et forslag til Rådets afgørelse om tilpasning af afgørelse 94/268/Euratom om et rammeprogram for Det Europæiske Atomenergifællesskabs indsats inden for forskning og uddannelse (1994-1998) som følge af Republikken Østrigs, Republikken Finlands og Kongeriget Sveriges tiltrædelse af Den Europæiske Union, der bygger på Euratom-traktatens artikel 7. Rådet besluttede at høre Europa-Parlamentet fakultativt om dette forslag; Europa-Parlamentet afgav udtalelse den 12. juli 1995.

(2) Samme dag noterede Rådet, at der var enighed om udkastet til afgørelse om tilpasning af Euratom-rammeprogrammet, forudsat at den endelige vedtagelse af denne afgørelse sker samtidig med vedtagelsen af EF-afgørelsen om tilpasning af det fjerde FTU-rammeprogram. Teksten til udkastet til Euratom-afgørelsen fremsendes til Europa-Parlamentet til underretning.

(3) Euratom-rammeprogrammet forhøjes med 82 mio. ECU, hvilket bringer den samlede forhøjelse op på 800 mio. ECU.

(4) Europa-Parlamentet, der også blev hørt af Rådet om forslaget til tilpasning af Euratom-rammeprogrammet, vedtog den 12. juli 1995 et tilsvarende ændringsforslag, der omfatter en forhøjelse på 7 % af det supplerende beløb til Euratom-rammeprogrammet i overensstemmelse med artikel 1, stk. 3, i afgørelse 94/268/Euratom.

(5) Rådet har ligeledes accepteret et tilsvarende ændringsforslag fra Europa-Parlamentet vedrørende udkastet til afgørelse om tilpasning af Euratom-rammeprogrammet.